คือว่าที่โรงเรียนมีการทำแลปค่ะ เกี่ยวกับการไหลเวียนของเลือด คือครูให้จับคู่กับเพื่อนค่ะ ก็ใช้สายยางเล็กๆรัดแขนเพื่อนตามในหนังสือเลย ที่คาดหวังไว้คือเส้นเลือดที่ข้อพับแขนของเพื่อนต้องโป่งขึ้น แต่มันไม่ได้มีแค่นั้นค่ะ (เพื่อนเป็นผู้ชายนะคะ) คือตรงแขนของเขาอะค่ะ มันขึ้นเป็นตุ่มๆก้อนๆตามแนวเส้นเลือดลากยาวจากข้อมือมาประมาณคืบหนึ่งได้ แล้วตรงเส้นเลือดที่ข้อพับก็มีอีกหนึ่งก้อน สงสัยว่ามันคืออะไรอะค่ะ เกิดมาจากอะไร แล้วจะเป็นอันตรายต่อเพื่อนเขารึเปล่าคะ คือมันขึ้นมาเยอะมาก ชัดมาก กลัวใจค่ะ เดี๋ยวต้องตอบคำถามครูเขาด้วย ลองเสิร์ชแล้วก็หาคำตอบไม่ได้เลยค่ะ รบกวนด้วยนะคะ
สวัสดีค่ะ โดยปกติแล้วถ้ามีการใช้สายยางรัดบริเวณใดๆ ส่วนต้นต่อบริเวณนั้นอาจมีเส้นเลือดปูดขึ้นมาได้ จากการที่เลือดไม่สามารถไหลผ่านบริเวณที่รัดไว้ได้ส่วนก้อนตามที่กล่าวมานั้น ถ้าคลายบริเวณที่รัดแล้ว หายเป็นปกติ อาจจะเป็นแค่เส้นเลือดที่ปูดขึ้นมาดังกล่าวไป แต่ถ้าก้อนยังอยู่ชัดเจน อาจเป็นก้อนที่เป็นความผิดปกติเช่น เนื้องอกในเส้นเลือดหรือเส้นประสาท หรือก้อนในชั้นกล้ามเนื้อ ชั้นไขมัน ควรไปพบแพทย์เพื่อตรวจร่างกายให้ได้การวินิจฉัยที่แน่นอนค่ะ